Απόφαση του Συμβουλίου

της 5ης Ιουνίου 2001

με την οποία εξουσιοδοτείται το Βασίλειο του Βελγίου να εφαρμόσει διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ και της αμόλυβδης βενζίνης με χαμηλή περιεκτικότητα σε θείο, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(2001/439/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφος 4,

την πρόταση της Επιτροπής,

Εκτιμώντας τα ακόλουθα:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο, αποφασίζοντας ομοφώνως μετά από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης που επιβάλλονται στα πετρελαιοειδή για λόγους ειδικής πολιτικής.

(2) Το Βασίλειο του Βελγίου ζήτησε την άδεια να επιβάλλει διαφοροποιημένο συντελεστή ειδικού φόρου κατανάλωσης στην αμόλυβδη βενζίνη με χαμηλή περιεκτικότητα σε θείο (50 ppm) και σε αρωματικά (35 %) και στο πετρέλαιο ντίζελ με χαμηλή περιεκτικότητα σε θείο (50 ppm) από την 1η Μαΐου 2001 και την 1η Οκτωβρίου 2001, αντιστοίχως. Η διαφοροποίηση αυτή, αξίας 0,65 BEF ανά λίτρο, ευνοεί όλους τους καταναλωτές των υπό εξέταση καυσίμων.

(3) Τα καύσιμα με χαμηλή περιεκτικότητα σε θείο τηρούν τις περιβαλλοντικές τεχνικές προδιαγραφές (50 ppm), όπως αυτές ορίζονται στην οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ(2). Σύμφωνα με τα άρθρα 3 και 4 της εν λόγω οδηγίας, η χρησιμοποίηση των καυσίμων με περιεκτικότητα σε θείο 50 ppm θα είναι, καταρχήν, υποχρεωτική από την 1η Ιανουαρίου 2005.

(4) Τα άλλα κράτη μέλη ενημερώθηκαν σχετικά με το αίτημα των βελγικών αρχών.

(5) Το μέτρο που προβλέπει το Βασίλειο του Βελγίου τηρεί τους ελάχιστους συντελεστές ειδικών φόρων κατανάλωσης που ορίζονται στα άρθρα 4 και 5 της οδηγίας 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή(3).

(6) Η παρέκκλιση αυτή, επιδιώκει έναν περιβαλλοντικό στόχο: Το πλεονέκτημα του εν λόγω μέτρου, ιδίως όσον αφορά την ποιότητα του αέρα, είναι καθιερωμένο.

(7) Βάσει των διαθέσιμων πληροφοριών, η Επιτροπή και όλα τα κράτη μέλη θεωρούν ότι η εφαρμογή διαφοροποιημένου συντελεστή ειδικού φόρου κατανάλωσης στα καύσιμα με χαμηλή περιεκτικότητα σε θείο δεν θα προκαλέσει στρέβλωση του ανταγωνισμού που αντιβαίνει στο κοινό συμφέρον ούτε θα παρεμποδίσει τη λειτουργία της εσωτερικής αγοράς.

(8) Η παρούσα απόφαση δεν προδικάζει το αποτέλεσμα ενδεχόμενων διαδικασιών για τις κρατικές ενισχύσεις οι οποίες θα ήταν δυνατόν να κινηθούν δυνάμει των άρθρων 87 και 88 της συνθήκης, ούτε απαλλάσσει τα κράτη μέλη από την υποχρέωση να γνωστοποιούν στην Επιτροπή, σύμφωνα με το άρθρο 88 της συνθήκης, τις κρατικές ενισχύσεις οι οποίες ενδέχεται να καθιερωθούν.

(9) Η Επιτροπή εξετάζει περιοδικά τις μειώσεις και τις απαλλαγές προκειμένου να επαληθεύσει εάν προκαλούν στρεβλώσεις του ανταγωνισμό, ή εάν εμποδίζουν τη λειτουργία της εσωτερικής αγοράς και κατά πόσο συμφωνούν με την κοινοτική πολιτική όσον αφορά την προστασία του περιβάλλοντος.

(10) Το Συμβούλιο δύναται να επανεξετάσει την παρούσα απόφαση, βάσει πρότασης της Επιτροπής, πριν από τις 31 Δεκεμβρίου 2004, ημερομηνία λήξης της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Σύμφωνα με το άρθρο 8 παράγραφος 4 της οδηγίας 92/81/EΟΚ, το Βασίλειο του Βελγίου εξουσιοδοτείται να εφαρμόσει διαφοροποιημένο συντελεστή ειδικού φόρου κατανάλωσης στην αμόλυβδη βενζίνη με χαμηλή περιεκτικότητα σε θείο (50 ppm) και σε αρωματικά (35 %), από την 1η Μαΐου 2001.

2. Σύμφωνα με το άρθρο 8 παράγραφος 4 της οδηγίας 92/81/EΟΚ, το Βασίλειο του Βελγίου εξουσιοδοτείται να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ με χαμηλή περιεκτικότητα σε θείο (50 ppm), που χρησιμοποιείται ως καύσιμο, από την 1η Οκτωβρίου 2001.

3. Οι μειώσεις αυτές των ειδικών φόρων κατανάλωσης, ανώτατης τιμής 0,65 BEF ανά λίτρο καυσίμου, πρέπει να τηρούν τις υποχρεώσεις που προβλέπονται στην οδηγία 92/82/ΕΟΚ, και ιδίως τους ελάχιστους συντελεστές που ορίζονται στα άρθρα 4 και 5 της εν λόγω οδηγίας.

Άρθρο 2

Οι διαφοροποιημένοι συντελεστές ειδικών φόρων κατανάλωσης πρέπει να ευνοούν αδιακρίτως όλους τους καταναλωτές καυσίμων με περιεκτικότητα σε θείο 50 ppm, που ανεφοδιάζονται στο Βέλγιο.

Άρθρο 3

Με την επιφύλαξη προηγούμενης εξέτασης από το Συμβούλιο, βάσει πρότασης της Επιτροπής, η παρούσα απόφαση εκπνέει στις 31 Δεκεμβρίου 2004.

Άρθρο 4

Η παρούσα απόφαση απευθύνεται στο Βασίλειο του Βελγίου.

Λουξεμβούργο, 5 Ιουνίου 2001.

Για το Συμβούλιο

Ο Πρόεδρος

B. Ringholm

(1) ΕΕ L 316 της 31.10.1992, σ. 12· οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).

(2) ΕΕ L 350 της 28.12.1998, σ. 58· οδηγία όπως τροποποιήθηκε από την οδηγία 93/12/ΕΚ (ΕΕ L 74 της 27.3.1993, σ. 81).

(3) ΕΕ L 316 της 31.10.1992, σ. 19· οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).